戲贈吳知伯
作者：朱松
朝代：宋

paragraphs: 條侯得劇孟，吳楚坐可馘。
我知無能爲，失此一敵國。
偉哉奇男子，俠氣橫八極。
書生復何者，骯髒老筆墨。
刺口論安危，事往竟何益。
匹夫嘯空野，驚塵一方塞。
區區空有意，浩蕩洗鋒鏑。
何如吳王孫，語輒面浮赤。
交游得朱亥，負販鄙膠鬲。
腰間鐵絲箭，上鏃紫塞翮。
笑指蛇豕區，滅此而後食。
諸公未備知，欲薦恨無力。
明日我過君，烹牛呼社客。
當書游俠傳，令子姓名白。